CELEX: 32021D0986
Language: el
Date: 2021-04-29 00:00:00
Title: Απόφαση (ΕΕ) 2021/986 της Επιτροπής της 29ης Απριλίου 2021 σχετικά με την έγκριση της απόφασης του Οργανισμού Εφοδιασμού της Ευρωπαϊκής Κοινότητας Ατομικής Ενέργειας για την έκδοση νέου κανονισμού του Οργανισμού περί καθορισμού του τρόπου αντιπαράθεσης προσφοράς και ζήτησης μεταλλευμάτων, αρχικών υλικών και ειδικών σχασίμων υλικών [κοινοποιηθείσα υπό τον αριθμό C(2021) 2893] (Το κείμενο στην αγγλική γλώσσα είναι το μόνο αυθεντικό)

18.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 218/1
               
            
         ΑΠΟΦΑΣΗ (ΕΕ) 2021/986 ΤΗΣ ΕΠΙΤΡΟΠΗΣ
         της 29ης Απριλίου 2021
         σχετικά με την έγκριση της απόφασης του Οργανισμού Εφοδιασμού της Ευρωπαϊκής Κοινότητας Ατομικής Ενέργειας για την έκδοση νέου κανονισμού του Οργανισμού περί καθορισμού του τρόπου αντιπαράθεσης προσφοράς και ζήτησης μεταλλευμάτων, αρχικών υλικών και ειδικών σχασίμων υλικών
         
            
               [κοινοποιηθείσα υπό τον αριθμό C(2021) 2893]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 60 έκτο εδάφιο,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 2 της Συνθήκης για την ίδρυση της Ευρωπαϊκής Κοινότητας Ατομικής Ενέργειας (στο εξής: Συνθήκη Ευρατόμ), η Ευρωπαϊκή Κοινότητα Ατομικής Ενέργειας πρέπει να μεριμνά για τον τακτικό και δίκαιο εφοδιασμό όλων των καταναλωτών της Κοινότητας με μεταλλεύματα και πυρηνικά καύσιμα, βάσει της αρχής της ίσης προσβάσεως στις πηγές εφοδιασμού και διά της επιδιώξεως μιας κοινής πολιτικής εφοδιασμού.
                  
               
                     (2)
                  
                  
                     Για τον σκοπό αυτό, με το άρθρο 52 παράγραφος 2 στοιχείο β) της συνθήκης Ευρατόμ συστήθηκε οργανισμός.
                  
               
                     (3)
                  
                  
                     Κανονισμός που εκδίδει ο Οργανισμός, ο οποίος υπόκειται σε έγκριση της Επιτροπής, καθορίζει τον τρόπο αντιπαράθεσης προσφοράς και ζήτησης μεταλλευμάτων, αρχικών υλικών και ειδικών σχασίμων υλικών.
                  
               
                     (4)
                  
                  
                     Ο Οργανισμός, ενεργώντας σύμφωνα με τη συνθήκη Ευρατόμ και το καταστατικό του, εξέδωσε, με απόφασή του της 15ης Ιανουαρίου 2021, νέο κανονισμό για την επικαιροποίηση και αντικατάσταση του κανονισμού του Οργανισμού που ισχύει επί του παρόντος.
                  
               
                     (5)
                  
                  
                     Σύμφωνα με το άρθρο 60 έκτο εδάφιο της Συνθήκης Ευρατόμ, ο κανονισμός του Οργανισμού θα πρέπει να εγκριθεί από την Επιτροπή,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται η απόφαση του Οργανισμού Εφοδιασμού της Ευρωπαϊκής Κοινότητας Ατομικής Ενέργειας, της 15ης Ιανουαρίου 2021, για την έκδοση κανονισμού του Οργανισμού περί καθορισμού του τρόπου αντιπαράθεσης προσφοράς και ζήτησης μεταλλευμάτων, αρχικών υλικών και ειδικών σχασίμων υλικών και για την κατάργηση του κανονισμού του Οργανισμού Εφοδιασμού της Ευρωπαϊκής Κοινότητας Ατομικής Ενέργειας της 5ης Μαΐου 1960.
         
         
            Άρθρο 2
            Η παρούσα απόφαση παράγει αποτελέσματα από την 1η Ιουλίου 2021.
         
         
            Άρθρο 3
            Η παρούσα απόφαση απευθύνεται στον Οργανισμό Εφοδιασμού της Ευρωπαϊκής Κοινότητας Ατομικής Ενέργειας. Δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 29 Απριλίου 2021.
            
               
                  Για την Επιτροπή
               
               Kadri SIMSON
               
                  Μέλος της Επιτροπής